A. Belousovová, podpredsedníčka NR SR: (2009-02-10):
Pani spoločná spravodajkyňa, chcete záverečné slovo? Ďakujem. Prerušujem rokovanie o tomto bode programu. Pokračovať budeme druhým čítaním o vládnom návrhu zákona, ktorým sa mení a dopĺňa zákon č. 244/2002 Z. z. o rozhodcovskom konaní v znení zákona č. 521/2005 Z. z. Vládny návrh zákona ste dostali pred prvým čítaním ako tlač 845. Spoločná správa výborov je uverejnená ako tlač 845a. Znovu prosím pána ministra spravodlivosti Štefana Harabina, aby teraz odôvodnil tento vládny návrh zákona. Š. Harabin, podpredseda vlády a minister spravodlivosti SR: Vážená pani podpredsedníčka Národnej rady, vážené dámy poslankyne, vážení páni poslanci, hlavné ciele navrhovanej právnej úpravy sú zabezpečiť, aby bol rozhodcovský rozsudok doručený účastníkom konania do vlastných rúk, zabezpečiť, aby bolo možné rozsudok o plnení zo spotrebiteľskej zmluvy vždy napadnúť žalobou o zrušenie na všeobecnom súde, ak boli porušené právne normy na ochranu spotrebiteľa, dosiahnuť, aby rozhodcovský súd prihliadal na ustanovenia všeobecne záväzných právnych predpisov a záväzných právnych aktov Európskeho spoločenstva, ktoré sú určené na ochranu spotrebiteľa, dosiahnuť rovnakú úroveň ochrany spotrebiteľa, aká je garantovaná už podľa úpravy de lege lata v prípade porušenia boni mores, teda dobrých mravov. Hlavný cieľ navrhovanej právnej úpravy je posilniť prvky určené na ochranu spotrebiteľa v rámci rozhodcovského konania, ktoré ako alternatíva voči občianskemu súdnemu konaniu predstavuje efektívny prostriedok vymožiteľnosti práva. Pokiaľ ide o spotrebiteľské vzťahy, niektoré prvky rozhodcovského konania sú totiž neudržateľné, jednak z pohľadu záujmu spoločnosti na ochranu spotrebiteľa a jednak so zreteľom na judikatúru Európskeho súdneho dvora v tejto oblasti. Jedným z cieľov je aj, aby bol rozhodcovský rozsudok doručený účastníkom konania do vlastných rúk. Doterajšia právna úprava umožňuje dokonca aj doručovanie písomností len tým, že sa odošlú na adresu účastníka, čo pri možnosti rozhodovania bez pojednávania nepredstavuje žiadnu ochranu účastníka rozhodcovského konania. Ďalším z cieľov je, aby každý rozhodcovský rozsudok, ktorým sa nereflektovalo na ustanovenia určené na ochranu spotrebiteľa, mohol preskúmať súd. Sudca všeobecného súdu je povinný ex offo určiť nečestné zmluvné podmienky v spotrebiteľských zmluvách. Obdobná povinnosť sa navrhuje aj rozhodcovskému súdu, ktorý bude mať povinnosť prihliadať na ustanovenia všeobecne záväzných právnych predpisov a záväzných právnych aktov Európskeho spoločenstva určených na ochranu spotrebiteľa, čím sa môže dosiahnuť minimalizovanie počtu žalôb o zrušenie rozhodcovských rozsudkov. Pre prípad, ak by sa tak nestalo, teda ak by rozhodca neprihliadal na ustanovenia všeobecne záväzných právnych predpisov a záväzných právnych aktov Európskeho spoločenstva určených na ochranu spotrebiteľa v rozhodcovskom konaní, navrhuje sa, aby bolo možné rozsudok o plnení zo spotrebiteľskej zmluvy napadnúť žalobou o zrušenie na všeobecnom súde, ak boli porušené právne normy na ochranu spotrebiteľa. Stanovisko k spoločnej správe. Predkladateľ návrhu súhlasí s pozmeňujúcimi návrhmi uvedenými v IV. časti spoločnej správy výborov Národnej rady okrem pozmeňujúceho návrhu v bode 9. Predkladateľ apeluje najmä na nutnosť prijať pozmeňujúci návrh v bode 7, pretože je akútne potrebné riešiť problémy, ktoré sa vyskytli v praxi. Pokiaľ ide o článok II, po zavedení meny euro nastal stav, že nie je možné splniť podmienky na založenie spoločnosti, t. j. nie je možné zaplatiť poplatok v kolkoch alebo v hotovosti súčasne pri podaní návrhu na zápis spoločnosti. Tento stav nastal novelou zákona o súdnych poplatkoch. Pokiaľ ide o článok III, pozmeňujúci návrh rieši súbeh zápisov majetku do jednotlivých súpisov v rôznych konkurzných veciach a odstraňuje právnu neistotu osôb, ktorých sa takýto zápis týka, a ukladá povinnosť osobám, ktoré súpis vyhotovili. Navrhuje sa, aby rozhodujúcim momentom pre posúdenie práva bolo zverejnenie zápisu majetku do súpisu v Obchodnom vestníku. Ďakujem za pozornosť.